b'\n_START_ARTICLE_\nKeltiber\xc5\xb3 karas\n_START_PARAGRAPH_\nKeltiber\xc5\xb3 karas\xc2\xa0\xe2\x80\x93 konfliktas tarp Romos ir keltiber\xc5\xb3 gen\xc4\x8di\xc5\xb3 Iberijos pusiasalyje vyk\xc4\x99s 197\xe2\x80\x93179 m. pr. m. e.\n_START_SECTION_\nPrie\xc5\xa1istor\xc4\x97\n_START_PARAGRAPH_\nIberijos pusiasalis kartu su \xc5\xa0iaur\xc4\x97s Italija buvo vienas pagrindini\xc5\xb3 Antrojo p\xc5\xabn\xc5\xb3 karo, konflikto tarp rom\xc4\x97n\xc5\xb3 ir Kartaginos, karo teatr\xc5\xb3. Karo metu \xc4\xaf Iberijos pusiasal\xc4\xaf atvyko pirmosios didel\xc4\x97s rom\xc4\x97n\xc5\xb3 karin\xc4\x97s paj\xc4\x97gos. Pralaim\xc4\x97jusi Antr\xc4\x85j\xc4\xaf P\xc5\xabn\xc5\xb3 kar\xc4\x85 Kartagina buvo priversta atsisakyti pretenzij\xc5\xb3 \xc4\xaf Iberijos pusiasal\xc4\xaf, o rom\xc4\x97nai 197 m. pr. m. e. ten \xc4\xafsteig\xc4\x97 dvi savo provincijas.\n_START_SECTION_\nKaro eiga\n_START_PARAGRAPH_\n\xc4\xaesteigdami dvi savo provincijas rom\xc4\x97nai pademonstravo keltiberams, kad jie Iberijos pusiasalyje pasirod\xc4\x97 ne laikinai, vykstant kovoms su Kartagina, ta\xc4\x8diau planuoja \xc4\x8dia pasilikti ilgam. Ypa\xc4\x8d rom\xc4\x97nus domino dideli sidabro i\xc5\xa1tekliai, kurie \xc4\x8dia anks\xc4\x8diau buvo atvilioj\xc4\x99 ir kartaginie\xc4\x8dius. Jau tais pa\xc4\x8diais metais, kai buvo \xc4\xafsteigtos provincijos, kilo keltiber\xc5\xb3 sukilimas. 195 m. pr. m. e. Markui Porcijui Katonui Vyresniajam pavyko keltiberus sumu\xc5\xa1ti. 191\xe2\x80\x93189 m. pr. m. e. Lucijus Emilijus Paulius nuslopino sukilim\xc4\x85 Ispanijos pietuose. 181 m. pr. m. e. sukilo keletas keltiber\xc5\xb3 gen\xc4\x8di\xc5\xb3 (lusonai, belai ir titai). Po to, kai juos nugal\xc4\x97jo Tiberijus Grakchas Vyresnysis sukilimas buvo galutinai nuslopintas (179 m. pr. m. e. sudaryta sutartis su lusonais).\n_START_SECTION_\nReik\xc5\xa1m\xc4\x97\n_START_PARAGRAPH_\nLaim\xc4\x97j\xc4\x99 kaltiber\xc5\xb3 kar\xc4\x85 rom\xc4\x97nai dar ne visi\xc5\xa1kai kontroliavo Iberijos pusiasal\xc4\xaf. Po keltiber\xc5\xb3 pralaim\xc4\x97jimo 20 met\xc5\xb3 truko santykin\xc4\x97 ramyb\xc4\x97, ta\xc4\x8diau 154 m. pr. m. e. kil\xc4\x99s Ispanijos karas (truko iki 133 m. pr. m. e.) atnaujino konflikt\xc4\x85 tarp keltiber\xc5\xb3 gen\xc4\x8di\xc5\xb3 ir Romos. Tik Julijui Cezariui 60 m. pr. m. e. i\xc5\xa1 Olisipo (Lisabona) pavyko nuslopinti paskutinius portugal\xc5\xb3 gen\xc4\x8di\xc5\xb3 pasiprie\xc5\xa1inimo liku\xc4\x8dius.'